ઓફિસમાંથી પતિદેવે રજાઓ લીધી, મનમાં થયું કે રજાઓ ચડી ગઈ છે રદ થાય એના કરતાં ભોગવી લઈએ તો શું ખોટું ! પતિએ રજાઓ લીધી છે એ વાત જાણતાં જ પત્નીદેવી ખુશ ખુશ થઈ ગયાં. ચાલો, થોડા દહાડા પિયર બાળકોને લઈને રહી આવીશ. પિયર ગયે બધાંને મળે કેટલા બધા દિવસ થઈ ગયા અને પતિએ પત્નીની વાત કાપી નાખી : “ના, આપણે બધાએ ગામડે બા-બાપુજીની પાસે જઈને થોડા દહાડા રહેવાનું છે. બાની તબિયત ઠીક રહેતી નથી એવો કાગળ હતો.” પત્ની બોલી ઊઠી : “તમને તમારાં મા-બાપ વહાલાં છે. મને મારાં માબાપ વહાલાં નહિ હોય. બસ, મારે પિયર જવું છે.” એક તરફ પિયર બીજી તરફ પતિનાં મા બાપ. બન્ને વચ્ચે તકરાર જામી ગઈ. પતિ એવો તો ગુસ્સે ભરાયો કે છુટો પ્યાલો ફેંક્યો અને પત્નીના કપાળે વાગ્યો. દવાખાને જવું પડ્યું. રજાઓ રજાઓના ઠેકાણે રહી ગઈ, પતિ અને પત્ની બન્નેમાં જો સમજદારી હોત તો તકરારનું નિવારણ થઈ શક્યું હોત. ચાલો આપણે સમાધાન કરી લઈએ. બે અઠવાડિયાની રજાઓ મળી છે તો એક અઠવાડિયું તારાં બા-બાપુજીને ઘેર જઈને રહીશું. એક અઠવાડિયું મારાં માતા-પિતા સાથે જઈને રહીશું. તો તકરાર પતી ગઈ હોત.